
SPECIALIŲJŲ SOCIALINĖS GLOBOS NAMŲ „TREMTINIŲ NAMAI“ 
SVEIKATOS PRIEŽIŪROS PADALINIO VADOVO PAREIGYBĖS APRAŠYMAS

I SKYRIUS
PAREIGYBĖ

1. Specialiųjų socialinės globos namų „Tremtinių namai“ (toliau – globos namai) Sveikatos priežiūros padalinio vadovo (toliau – Padalinio vadovas) pareigybė priskiriama struktūrinio padalinio vadovo pareigybių grupei. 
2. Pareigybės lygis – A2. 
3. Padalinio vadovo pareigybė reikalinga organizuoti padalinio darbuotojų darbą, organizuoti globos namų gyventojams bendrosios slaugos praktikos paslaugas, koordinuoti slaugos darbuotojų darbą pagal teisės aktuose ir kituose privalomuosiuose dokumentuose nustatytas normas aprūpinti paslaugų gavėjus  medikamentais, slaugos priemonėmis ir vykdyti jų apskaitą.
4. Padalinio vadovas tiesiogiai pavaldus globos namų direktoriui.

II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI

5. Darbuotojas, einantis šias pareigas, turi atitikti šiuos specialius reikalavimus:
5.1. teisės aktų nustatyta tvarka turi būti įgijęs sveikatos mokslų studijų krypties aukštajį išsilavinimą;
5.2. turėti patirties slaugos praktikoje;
5.3. išmanyti slaugos politiką bei slaugos proceso vadybą;
5.4. sugebėti užtikrinti racionalų turimų slaugos žmogiškųjų ir materialiųjų išteklių panaudojimą bei vykdyti kontrolę, siekiant užtikrinti kokybišką ir efektyvią sveikatos priežiūrą, orientuotą į gyventojo poreikius;
5.5. gebėti numatyti ir nurodyti, kaip spręsti svarbiausius uždavinius, koordinuoti sveikatos priežiūros padalinio darbuotojų darbą;
5.6. žinoti ir mokėti planuoti, taikyti ir vertinti slaugos procesą bei slaugos priemones (rinkti, kaupti ir tvarkyti duomenis, atlikti aprašomąją analizę, vertinti slaugos kokybę, pateikti išvadas) ir mokėti pagrįsti jų poreikį;
5.7. mokėti kaupti, sisteminti, apibendrinti, kritiškai vertinti duomenis ir rengti išvadas, sklandžiai reikšti mintis raštu ir žodžiu;
5.8. gebėti priimti sprendimus, bendrauti, bendradarbiauti ir dirbti komandoje, vesti derybas, spręsti konfliktus, deleguoti atsakomybę;
5.9. išmanyti profesinės etikos ir tarnybinio protokolo reikalavimus, žinoti socialinio darbo etikos normas ir principus;
5.10. turėti gerus raštvedybos įgūdžius, žinoti dokumentų rengimo, tvarkymo ir apskaitos taisykles;
5.11. mokėti dirbti šiuolaikinėmis technologijomis ir ryšio priemonėmis (Microsoft Word, Microsoft Excel, Microsoft Outlook, Microsoft Power Point, Microsoft Internet Explorer arba analogiškas funkcijas atliekančiomis programomis), Dokumentų valdymo bendrąją informacine sistema ( toliau – DBSIS), sąskaitų administravimo bendrąja informacine sistema -  SABIS.
5.12. turėti ne mažesnę kaip 3 (trijų) metų darbo patirtį sveikatos priežiūros ar slaugos srityje ir ne mažesnę kaip 1 (vienerių) metų vadovaujančio darbo patirtį;
5.13. Savo darbe vadovautis Lietuvos Respublikos įstatymais, Lietuvos Respublikos Vyriausybės nutarimais, Sveikatos apsaugos ministro įsakymais bei kitais teisės aktais, reglamentuojančiais sveikatinimo veiklos planavimą, organizavimą ir vykdymą, sveikatos priežiūros įstaigų administravimą ir finansavimą, darbo santykių organizavimą. Išmanyti Lietuvos Respublikos teisės aktus, reglamentuojančius neįgaliųjų socialinės integracijos įgyvendinimą, asmens duomenų teisinę apsaugą ir gebėti juos taikyti praktiškai, LR Darbo kodeksą, darbuotojų saugos ir sveikatos įstatymo nuostatas, žinoti teisės aktus, reglamentuojančius darbo santykius, dokumentų rengimą ir valdymą, asmens duomenų teisinę apsaugą ir gebėti juos taikyti praktiškai, būti susipažinęs su įstaigos nuostatais, etikos kodeksu, priešgaisrinės, civilinės saugos instrukcijomis, globos namų darbo tvarkos taisyklėmis ir šiuo Pareigybės aprašymu.

III SKYRIUS
ŠIAS PAREIGAS EINANČIO DARBUOTOJO FUNKCIJOS

6. Šias pareigas einantis darbuotojas vykdo šias funkcijas:
6.1. organizuoja padalinio darbuotojų darbą, planuoja ir koordinuoja jų veiklą, kontroliuoja pavestų užduočių ir funkcijų vykdymą, vertina darbo rezultatus, teikia pasiūlymus dėl veiklos tobulinimo;
6.2. organizuoja, koordinuoja ir kontroliuoja padalinio darbuotojų darbą, numato ir nurodo, kaip spręsti svarbiausius uždavinius, kad paslaugų gavėjams  būtų teikiama visapusė ir kvalifikuota slauga, užtikrina globos namų gyventojams teikiamas kokybiškas bendrosios slaugos paslaugas, laikantis licencijuojamos veiklos – bendrosios praktikos slaugos – sąlygų;
6.3. teikia globos namų gyventojams skubiąją medicinos pagalbą; operatyviai reaguoja į gyvybei pavojingas paslaugų gavėjų būkles.
6.4. pagal nustatytas normas vykdo globos namų gyventojų medikamentų užsakymą, įsigijimą, apskaitą ir nurašymą;
6.5. pagal gydytojo išrašytus pavedimus vykdo slaugos priemonių įsigijimą ir perdavimą;
6.6. organizuoja sutarčių, medicininių paslaugų, susijusių su medikamentais, dezinfekcija ir medicininėmis atliekomis, slaugos priemonėmis vykdymą ir kontrolę;
6.7. bendradarbiauja organizuojant naujai atvykstančio paslaugų gavėjo apgyvendinimą, dalyvauja priimant naujus paslaugų gavėjus, įvertina pateiktos medicininės  dokumentacijos apie naujai atvykusį paslaugų gavėją atitikimą reikalavimams;
6.8. stebi globos namų gyventojų elgesį, sveikatos, fizinę, psichinę, socialinę būkles bei apie pokyčius informuoja gydytoją bei socialinius darbuotojus;
6.9. vertina globos namų gyventojų sveikatos būklę, slaugos poreikį,  apie tai informuoja gydytoją;
6.10. bendradarbiauja su kitais globos namų specialistais teikiant globos namų gyventojams sveikatos priežiūros paslaugas; 
6.11. bendradarbiauja su gydymo įstaigomis ir sveikatos specialistais, koordinuoja su gyventojų sveikata susijusius klausimus;
6.12  bendradarbiauja su gyventojų artimaisiais, globėjais;
6.13. sudaro padalinio darbuotojų darbo grafikus;
6.14. pildo padalinio darbuotojų darbo laiko apskaitos žiniaraščius;
6.15. organizuoja ir kontroliuoja globos namuose atliekančių sveikatos priežiūros praktiką asmenų veiklą;
6.16. rūpinasi  padalinio darbuotojų mokymu, kvalifikacijos kėlimu;
6.17. užtikrina, kad padalinio darbuotojai laikytųsi saugos darbe taisyklių ir higienos normų reikalavimų;
6.18. užtikrina aseptikos ir antiseptikos priemonių naudojimo reikalavimų įgyvendinimą;
6.19. kontroliuoja, kad būtų naudojami medicinos prietaisų saugos techninio reglamento reikalavimus atitinkantys medicinos prietaisai, kurie naudojami ir prižiūrimi vadovaujantis medicinos prietaisų naudojimo ir priežiūros tvarkos aprašu;
6.20. tvarko padalinio dokumentaciją ir teikia statistikos bei kitus privalomosios atskaitomybės duomenis Lietuvos Respublikos teisės aktų nustatyta tvarka;
6.21. teikia informaciją apie globos namų gyventojų sveikatą Lietuvos Respublikos teisės aktų nustatyta tvarka;
6.22. laikosi konfidencialumo, asmens duomenų apsaugos reikalavimų, slaugos profesinės etikos principų, gerbia globos namų gyventojų teises ir jų nepažeidžia, užtikrina, kad slaugytojai laikytųsi konfidencialumo, slaugos profesinės etikos principų, gerbtų globos namų gyventojų teises ir jų nepažeistų;
6.23. pastebėjęs kito sveikatos priežiūros specialisto padarytą klaidą, nedelsdamas raštu informuoja tą klaidą padariusį asmenį, gydytoją ir direktoriaus pavaduotoją socialinėms paslaugoms;
6.24. tobulina profesinę kvalifikaciją Lietuvos Respublikos teisės aktų nustatyta tvarka;
6.25. pagal kompetenciją teikia pasiūlymus globos direktoriaus pavaduotojui socialinėms paslaugoms;
6.26. dalyvauja globos namų ar kitų institucijų sudarytų komisijų ar darbo grupių veikloje;
6.27. direktoriaus pavaduotojui socialinėms paslaugoms  pavedus, pagal kompetencijas pavaduoja kitus globos namų darbuotojus, laikinai nesančius darbe dėl nedarbingumo, atostogų, komandiruotės ar kitų priežasčių;
6.28. vykdo kitus, vienkartinio pobūdžio, direktoriaus pavaduotojo socialinėms paslaugoms pavedimus;
6.29. atsako už pareigybės funkcijoms atlikti skirtą inventorių ir priemones, kurias naudoja taupiai, racionaliai ir pagal paskirtį;
6.30. savo darbe vadovaujasi šiuo pareigybės aprašymu ir globos namų darbo tvarkos taisyklėmis.
6.31. dalyvauja komisijų, paskirtų direktoriaus įsakymu, veikloje.

